1. Situácia na Srí Lanke (hlasovanie) 
Pred hlasovaním o odseku 2:
Manuel Medina Ortega
Zúčastnil som sa na dnešnej schôdzi, ale na základe rozhodnutia Skupiny socialistov v Európskom parlamente nebudem hlasovať. Som však prítomný.
Charles Tannock
autor. - Vážená pani predsedajúca, žiadam o zmenu na poslednú chvíľu v znení ústneho pozmeňujúceho a doplňujúceho návrhu, ak to Parlament umožní, pretože teraz sa nám podarilo zistiť, aký zmätok je v spoločnom uznesení.
Text pôvodne znel "obdobie bez paľby", čo nám však nedávalo zmysel, a preto sme ho zmenili na "zastavenie paľby". Teraz vychádza najavo, že v oficiálnom texte vyhlásenia spolupredsedajúcich krajín, ktoré zahŕňa Európsku úniu, je použité znenie, ktoré je zvláštne, ale napriek tomu ho písomne používajú - obdobie "zákazu paľby". Mohli by sme teda zmeniť výraz "bez paľby" na "zákaz paľby" a nie na "zastavenie paľby", keďže to by zohľadnilo oficiálny text spolupredsedajúcich krajín?
Marios Matsakis
Vážená pani predsedajúca, domnievam sa, že je tu ešte niečo celkom iné, o čom by nám mal pán Tannock pred hlasovaním povedať. Je tu aj ďalšia malá zmena.
Charles Tannock  
autor. - Vážená pani predsedajúca, ide o zahrnutie slova "humanitárna" pomoc, ktoré má len ujasniť, o akom druhu pomoci hovoríme.
Dôležité je ale vyjadriť sa k výrazu "obdobie zákazu paľby", ktorý sa nachádza v znení vyhlásenia spolupredsedajúcich krajín.
Raül Romeva i Rueda
Áno, niečo na tom je, len neviem, či to je, alebo nie je nedorozumenie. Teoreticky by verzia, ktorú máme z ústneho pozmeňujúceho a doplňujúceho návrhu, mala znieť "zastavenie paľby" a nie "bez paľby". Je to tak alebo som to zle pochopil?
Text by mal znieť "zastavenie paľby".
Charles Tannock
autor. - Vážená pani predsedajúca, práve som si uvedomil, že poradie, v akom boli pozmeňujúce a doplňujúce návrhy na zozname hlasovania vytlačené, zapríčinilo, že som práve prečítal ústny pozmeňujúci a doplňujúci návrh k odôvodneniu K. Ospravedlňujem sa za tento zmätok, ale v skutočnosti práve predkladáme pozmeňujúci a doplňujúci návrh k odseku 2. Tým sa dá vysvetliť, prečo došlo k určitej nejasnosti. Mohli by sme zmeniť poradie na zozname hlasovania? Veľmi sa ospravedlňujem, ale naozaj mám veci na zozname v nesprávnom poradí. Prečítal som práve zmenu, ktorú som chcel urobiť k odôvodneniu K, a nie k odseku 2, takže o nej budeme ďalej hlasovať. Veľmi sa ospravedlňujem za tento zmätok.
Pozmeňujúci a doplňujúci návrh k odseku 2, ktorý by mal byť ten, ktorý sme minule prijali, znie: "domnieva sa, že vojenské víťazstvo nad hnutím LTTE podľa predstavy vlády Srí Lanky nevyrieši potrebu nájdenia politického riešenia, ktoré prinesie trvalý mier". Tak je to napísané na zozname hlasovania.
Marios Matsakis
Vážená pani predsedajúca, aby sme správne postupovali, myslím, že by sme teraz mali hlasovať o odôvodnení K.
Charles Tannock
autor. - Vážená pani predsedajúca, teraz to správne zopakujem pre pána Romeva i Rueda.
Ústne zmenené a doplnené odôvodnenie K teraz znie takto: "keďže spolupredsedajúce krajiny konferencie v Tokiu spoločne vyzvali vládu Srí Lanky a hnutie LTTE, aby vyhlásili zastavenie paľby, ktoré by umožnilo evakuáciu chorých a zranených osôb a poskytnutie humanitárnej pomoci civilistom."
